ÜMUMDÜNYA ƏDALƏT EVİ

KATİBLİK DEPARTAMENTİ

14 aprel 2022

Bütün Milli Ruhani Məhfillərə

Əziz Bəhai Dostlar,

Ümumdünya Ədalət Evinin 8 aprel 2022-ci il tarixli, Həzrət Əbdül-Bəhanın Məqamının tikinti sahəsində baş vermiş yanğınla bağlı müraciətinə əlavə olaraq, bizdən aşağıdakı yeniləməni sizinlə paylaşmağımız xahiş olundu.

Dünyadakı dostların yanğın xəbərini alanda keçirdikləri sıxıntı, onların Həzrət Əbdül-Bəhaya olan məhəbbətlərinin dərinliyindən və Onun Məqamının tamamlanma həsrətindən xəbər verir. Ədalət Evi həm fərdlərdən, həm də təsisatlardan gələn mesajlarda açıq-aydın görünən səmimi məhəbbət, coşğun dəstək ifadələri, mətanət və qətiyyətdən çox təsirləndi. Araşdırmalar hələ yekunlaşmasa da, ilkin məlumata görə, yanğın bədbəxt hadisə nəticəsində baş verib. Güclü küləyin olduğu hava şəraiti ucbatından yanğın tikinti materiallarının məhv olmasına, müvəqqəti qəliblərin və taxtabəndlərin dağılmasına, divarların bəzi hissələrinin zədələnməsinə səbəb olub. Xoşbəxtlikdən, tamamlanan beton konstruksiyalar olduğu kimi yerində qalır və layihə sığortalanıb.

Bu pozuntuya və bir neçə aylıq işin puç olmasına baxmayaraq, layihə komandası artıq layihəni irəlilətmək üçün addımlar atıb. Ədalət Evi bu komandaya tam etimad edir. Yanğından ən çox zərər çəkmiş hissələrə dəyən ziyanın qiymətləndiriləcəyi və hesablanacağı müddət ərzində, tikintidə diqqət şimal plaza da daxil olmaqla layihənin digər aspektləri üzrə işlərin tamamlanmasına yönəldiləcək. Yaxın vaxtlarda ziyarətçi mərkəzinin və digər müvafiq obyektlərin tikintisinə də başlanılacaqdır. Bundan əlavə, İtaliyada mərhələli dam üçün mərmər üzlüyünün kəsilib formaya salınması və Portuqaliyada şirəli şüşə istehsalı əvvəlki sürəti ilə davam edir.

Ədalət Evi layihə üçün konkret tamamlanma tarixi təyin etməsə də, o, tikilinin və onun ətrafının tamamlanmasını və nəhayət, sevgili Ağanın müqəddəs qalıqlarının son istirahət yerinə köçürülməsini səbirsizliklə gözləyən dünyadakı bütün inananlarla eyni hissləri bölüşür.

Sevgi dolu Bəhai salamları ilə,

Katiblik Departamenti